苏轼
游惠山（并叙）
余昔为钱塘倅，往来无锡未尝不至惠山。
即去五年，复为湖州，与高邮秦太虚、杭僧参寥同至，览唐处士王武陵、窦群、朱宿所赋诗，爱其语清简，萧然有出尘之姿，追用其韵，各赋三首。
梦里五年过，觉来双鬓苍。
还将尘土足，一步漪澜堂。
俯窥松桂影，仰见鸿鹤翔。
炯然肝肺间，已作冰玉光。
虚明中有色，清净自生香。
还従世俗去，永与世俗忘。
薄云不遮山，疏雨不湿人。
萧萧松径滑，策策芒鞋新。
嘉我二三子，皎然无缁磷。
胜游岂殊昔，清句仍绝尘。
吊古泣旧史，疾谗歌小旻。
哀哉扶风子，难与巢许邻。
（谓窦群。
）敲火发山泉，烹茶避林樾。
明窗倾紫盏，色味两奇绝。
吾生眠食耳，一饱万想灭。
颇笑玉川子，饥弄三百月。
岂如山中人，睡起山花发。
一瓯谁与共，门外无来辙。